section_heading: Vernon Dursley
paragraph_text: Vernon Dursley Harryjev je tetak. Oženjen je Petunijom (sestrom Lily Potter) s kojom ima sina Dudleyja. Vernon je opisan kao krupan čovjek s velikim brkovima koji gotovo i nema vrat. On je glava svoje obitelji i postavlja većinu pravila za Harryja te mu najviše prijeti dok njegova žena pokušava što više razmaziti njihovog sina. On je i direktor tvrtke Grunnings koja proizvodi bušilice i čini se da je uspješan u svojoj karijeri. Voli ljude procjenjivati po automobilima. On je bezjak i prezire sve magične stvari i čarobnjake, a pogotovo svog nećaka Harryja. On i njegova žena Petunija nevoljko su podigli Harryja te su mu prešutjeli sve informacije o čarobnjačkom svijetu pa i o njegovim roditeljima. Štoviše, i sami se pretvaraju da magični svijet ne postoji. Za vrijeme dok je Harry bio u školi govorili su susjedima da pohađa "Popravni dom sv. Bruta za nepopravljive dječake."